Balea Cultural | Pier Paolo Pasolini, o poeta que facía películas - El Salto - Galiza\nPara ser poetas, hai que ter moito tempo: / horas e horas de soedade son o único modo\npara que se forme algo, que é forza, abandono, / vicio, liberdade para darlle estilo ó caos.\nEu, agora, teño pouco tempo: por culpa da morte / que se me ven enriba, no ocaso da xuventude.\nPero por culpa tamén deste noso mundo humano / que lle quita o pan ós pobres, e ós poetas a paz.\nAo Príncipe, Pier Paolo Pasolini, 1961\nPier Paolo Pasolini, imaxe de arquivo.\nSabedes en que discusións sobre cine adoita saír Pier Paolo Pasolini? “As 10 películas máis extremas da historia do cine”, “As 10 películas máis polémicas da historia do cine”. A razón? Saló ou os 120 días de Sodoma, unha tolemia calculada que se convertería no seu sepelio, e que lle daría un posto sempiterno nestas listas, esquecendo que a súa figura pode mirarlle aos ollos a outros grandes do cinema italiano, coma Federico Fellini ou Michelangelo Antonioni. Pasolini merece, mereceu moito máis.\nAqueles que o coñeceron falaron sempre del coma un tipo misterioso e terriblemente contraditorio, aspectos que levou á súa arte. Nunca foi un tipo moi querido, a súa condición de marxista, ateo, homosexual e intelectual crítico coa burguesía e a Igrexa facía difícil a súa aceptación na sociedade italiana. O seu oficio facíao todo peor: poeta. Da poesía, que o fixo un personaxe recoñecido saltaría ó cine, buscando unha funcionalidade concreta nel.\nPier Paolo Pasolini rodando “Teorema” © Angelo Novi / Cineteca di Bologna, 1968\nO interese de Pasolini no cine estaba atado intrinsecamente ao seu potencial poético. Entendía que o cine ten unha capacidade lingüística irracional, que se corresponde cunha calidade onírica moi forte. Para Pasolini, a comunicación que fai o cine a través das imaxes xorde de catro elementos: da realidade, da actuación, e os máis esenciais para el, a memoria e os soños. Explica que o cine se move no terreo destes, xa que coma nas películas, ao recordar e ao soñar, enchemos a nosa cabeza de ideas, planos e montaxe.\nPara el, un escritor ten unha función soamente estética, mentres que o artista de cine ten unha dobre función; a lingüística e a estética, xa que non só ordena a linguaxe senón que crea unha nova: o significado que se substrae da comuñón de dúas imaxes, residindo aí a función poética do cine, cun potencial infinito, que depende só da experiencia de cada un. Así, a montaxe para Pasolini é a “morte do cine” en canto que rompe a representación da realidade pero é o inicio da creación da do relato, sendo necesario morrer para crear a historia. Esta idea especial da morte (tanto no sentido literal como no figurado) é vital na filmografía de Pasolini.\nPasolini entende a poesía como elemento de transgresión e de evolución social, e, polo tanto, o cine de poesía ten que perseguir eses ideais\nA creación de significado das imaxes coas cales se forma o discurso dunha película tiña unha dobre natureza para el; un sentido obxectivo-narrativo e un subxectivo-poético. A crítica de Pasolini suxire que o cinema de masas baséase demasiado no primeiro sentido, o narrativo; e que non aproveita dunha maneira correcta o sentido que el considera máis puro, o poético, e de aí arraiga un estilo máis propio e persoal nos seus filmes.\nPasolini entende a poesía como elemento de transgresión e de evolución social, e, polo tanto, o cine de poesía ten que perseguir eses ideais. Así, compara o valor revolucionario do cine co seu valor poético, de maneira que o cine comercial, ao ser máis narrativo, controla este valor, e serve como somnífero para a audiencia, que tan só vería o cine como un medio de entretemento baleiro. O Pasolini director era un poeta, e polo tanto un revolucionario.\nA forma de rodar de Pasolini era abrupta, dirixía desde as tripas e a planificación era burda, xa que o seu propósito distaba do narrativo ou formal, senón que fluía cara o icónico e poético. Pasolini podía facer unha película en dous planos, o xeral e primeiros planos, xa que era todo o que precisaba, nun conta e no outro expresa. Os actores non eran profesionais e as localización eran practicamente todas naturais, dous factores que veñen do neorrealismo, coma a cámara ao ombro, tamén habitual nos seus filmes. Di que “o cine debe imitar a realidade mediante a realidade”.\nFotograma de Porcile (1969)\nNunha traxectoria coma a de Pasolini é difícil recomendar unha soa película, ou chegar a facerse unha idea de como vía o mundo sen facer un repaso completo a súa filmografía, tan caótica coma el. Desta forma, tentando facer unha aproximación taxonómica, observamos unha primeira etapa, quizais máis impersoal, na liña do neorrealismo imperante, que inclúe Accattone (1961), Mamma Roma (1962) e Paxariños e Paxarracos (1966), sendo esta última a máis interesante polo seu enfoque cómico e marcadamente marxista.\nPasolini rescatou varios mitos, reconvertíndoos en historias baixo unha óptica fresca e moderna con O Evanxeo segundo San Mateo (1964), Edipo Re (1967) ou Medea (1969). Na primeira, Pasolini conta a vida de Xesús, ensinando as ensinanzas da Biblia ao mundo moderno, de cara a propia Igrexa e burguesía do seu tempo, incidindo na súa hipocrisía. A película é considerada polo Vaticano a máis exacta que se fixo nunca sobre a vida de Xesucristo, e a súa viaxe fracasada para localizar en terra santa a película converteríase nun documental.\nEn tres anos fai as películas nas que amosa de forma máis clara a súa idiosincrasia, onde se reflicte mellor o que el era: un poeta visual.\nEn Edipo Re crea unha liña máis persoal e crítica, inicia o ascenso cara a representación da barbarie en que el cre que se localizaba a sociedade do seu tempo, que continuaría con Teorema (1968) e Porcile (1969). Facendo en tres anos as películas nas cales sitúa de forma máis clara a súa idiosincrasia, sendo nas cales se reflicte mellor o que el era, un poeta visual.\nMentres que en Edipo Re fai unha obra case autobiográfica, onde se identifica el mesmo con Edipo, partindo a narración entre o mito e a propia visión da infancia de Pasolini; esta dicotomía tamén se observa en Porcile, onde dous personaxes separados en tempo e espazo recorren un camiño semellante polas paixóns máis escandalosas e baixas do ser humano. É Teorema, baixo o meu punto de vista, na cal Pasolini estoupa de forma máis clara o seu potencial, nunha historia lírica e metafórica, orixinal, que foxe desa maneira de contar pequenos contos para facer unha obra máis total a pesar da súa sinxeleza en canto a contido e dirección, na cal unha especie de “anxo” transforma a vida dunha familia burguesa a través do sexo.\nOnde de verdade explota o sexo e é na súa Trilogia della Vita onde adapta 3 obras clásicas que son conxuntos de contos. Nestas películas a sexualidade é o tema principal, e a partir dela, constrúe os filmes e os personaxes. Incluso a elección de actores responde ao tema, Pasolini elixe actores con faccións pouco agraciadas e de diferentes alturas, pesos e razas de cara a unha heteroxeneidade positiva, de novo, cunha visión actual en filmes de hai 40 anos.\nFotograma de Saló ou os 120 días de Sodoma (1975)\nPorén, renegaría destas películas ao velas con perspectiva, sentíndoas coma un entretemento inocuo, achegado a ese cine que el odiaba. Dalgunha maneira, fártase e reacciona con furia cara sociedade italiana que non soporta a través de Saló ou os 120 días de Sodoma, onde deixa atrás todo o metafórico ou intelectual que presentaban as súas películas, para representar a barbarie da burguesía dunha forma directa, xa que a sociedade non é capaz de descodificar os seus mensaxes as súas imaxes serán máis explícitas.\nO filme divídese en 3 partes diferenciadas, onde catro fascistas que representan a diversos estamentos burgueses fan pasar varios mozos provincianos por diversas situacións extremas. As tres partes identifícanse con 3 círculos do Inferno (Pasolini era un namorado da obra de Dante) e ao longo da película vanse sucedendo diversos episodios de violacións, coprofaxia ou tortura explícita. A película foi (está) prohibida e censurada en numerosos países.\nPasolini, non demasiado contento de como se recibira Saló, pensaba crear unha obra aínda máis esaxerada co fin de que a súa mensaxe calara e se vise o fondo do que quería dicir. Pero silenciárono. Falara demasiado claro e demasiado alto.\nÉ necesario morrer para contar unha historia. E esta é a de Pasolini, o poeta, o director de cine. O xenio comprometido que morreu por amor a unha sociedade que odiaba, que quería salvar, que o matou. Era demasiado intelixente, demasiado rompedor, demasiado moderno, para vivir nela.


A Xunta anuncia un plan con 125 medidas para a xuventude galega | Noticias de Galicia | CRTVG\nA Xunta anuncia un plan con 125 medidas para a xuventude galega\nPublicado o 13/06/2019 15:53\nA Xunta anuncia un plan para a xuventude galega con 125 medidas para impulsar o emprendemento, apoiar o talento ou facilitar o acceso á vivenda dos mozos.\nAs 125 medidas que propón a Xunta abranguen todas as áreas co obxectivo, di Feijóo, de mellorar as oportunidades dos mozos. Entre elas destacan axudas para obter os permisos de conducir B e C. Incentivos para incorporarse á economía rural, premios a carreiras de éxito na mocidade, abrir oficinas para asesorar sobre opción de vivenda ou emprego para poder emanciparse, impulsar o voluntariado e programas como o Iniciativa Xove que financia con ata 5.000 euros a posta en marcha de ideas innovadoras para promover o Camiño ou o Xacobeo.\nAxenda da industria forestal\nEntre os obxectivos que marca a Xunta están impulsar a construción e o deseño en madeira, empezando pola administración en centros educativos ou de saúde; promover o uso de biocombustibles e favorecer a colaboración entre o forestal, o naval, a automoción e o téxtil para desenvolver novos produtos. A Axenda forestal que propón a Xunta, di o Goberno galego, é un documento aberto para que o sector faga agora as súas achegas.\nInstalarán caixeiros en concellos sen banco\nO Goberno galego tamén anunciou hoxe que van tomar medidas para garantir que todos os concellos teñan servizos básicos financeiros. Para iso van licitar a instalación de caixeiros automáticos nos 41 municipios galegos que non teñen entidade bancaria. Con esta medida, os 52.000 veciños que viven neses concellos poderán retirar ou ingresar cartos, actualizar cartillas de aforros ou pagar recibos sen ter que desprazarse.\nAxudas de 3.000 euros para autónomos\nE visto e prace tamén para unha terceira edición do bono autónomo. A Xunta convoca axudas de ata 3.000 euros para apoiar servizos ou investimentos que melloren a competitividade dos traballadores por conta propia cunha antigüidade superior aos tres anos e medio. O orzamento desta edición é de 4 millóns de euros e prevén chegar a 1.300 beneficiarios.\nFeijóo urxe a unha reforma da lei electoral que impida que haxa formacións que dificulten a formación de gobernos


Marzo | 2016 | E digo eu...\nTraballei no ensino secundario e recoñezo un comportamento adolescente.\nXa dende pola mañán cedo están irascibles -así, en xeral, e vana manifestando segundo van aparecendo as situacións: no almorzo coa nai, no instituto co profesorado, con compañeirxs no recreo… Iso leva a irritabilidade e ao desexo de chamar a atención, se pode ser desafiando a autoridade moito mellor.\nTamén teñen contradiccións respecto das persoas adultas da contorna; por unha banda renegan delas e pola outra esperan a súa axuda cando se meten en líos. O mesmo lles pasa coas normas; tanto as incumplen sistematicamente como esixen o estricto cumprimento cando lles favorecen.\nQue determinados comportamentos adolescentes irrespetuosos sexan explicables non quere dicir que sexan xustificables.\nTodo isto vén a conto do caso de Rita Maestre. Paréceme ben que se desculpara, que recorra a sentenza por desproporcionada e tamén me parecerá ben que ao remate “pague” dunha maneira proporcionada a súa actuación irrespetuosa. Paréceme ben que non dimita, penso que non sería xusto que iso repercuta na súa vida profesional ou persoal presente ou futura.\nNon entendo moi ben todo o lío que se está montando. Rebentar un acto -sexa relixioso, político, cultural…- non é aceptable. A ofensa non só é pecado, tamén é delito. Pero que ela sexa unha política non debería ser un agravante.\nEste tipo de delitos propios de adolescentes -botellóns, violencia nas rúas, rebentar actos públicos…- non se deben ignorar -penso eu. Parte do proceso de maduración é coñecer que existen outras persoas que pensan de forma diferente a túa e respetalas, que o mobiliario urbano é un ben común, que as drogas prexudican a saúde… Minimizar o tema e que non teña repercusión algunha non axuda a este proceso de maduración. Pór castigos exemplares, tampouco. As penas deben ser educadoras.\nSomos unha sociedade adolescente. Por unha banda non somos quen de resolver os nosos problemas dunha forma adulta -o meu posicionamento é o bo e o outro é o que debe revisar o seu- e xudicializamos calquera situación e por outra arremetemos contra o sistema xudicial cando non nos dá a razón.\nSerá por iso que nos gustan os políticos que se comportan como adolescentes?\nEtiquetado adolescencia,Rita Maestre


Cápsulas Keto Diet para unha fermosa figura! É rendible chegar a Santander.\nCápsulas Keto Diet en Santander\nA perda segura de peso por cetose xa está dispoñible para todos en Santander, España. O sitio web oficial ofrece a compra de cápsulas Keto Diet efectivas cun desconto do 50% por €39. Indique o seu nome e número de teléfono para a recepción correcta do medicamento ao prezo máis baixo; o xestor chamará o antes posible e informaralle sobre o tempo de entrega e responderá a todas as súas preguntas. Poderás recibir o teu pedido canto antes.\nPago por entrega despois de recibir o paquete do mensaxeiro ou por correo. Xa hai na túa cidade un produto único para adelgazar. Aproveita as condicións favorables canto antes!\nComo mercar en Santander Keto Diet\nPolo menos o 30% das persoas en España teñen sobrepeso, tanto mulleres como homes. As cápsulas Keto Diet axudarán a solucionar o problema en só un par de meses sen esforzo e restricións dietéticas. Non se clasifican como medicamentos e non se venden en farmacias en Santander, España. Só podes obter o produto orixinal na nosa páxina web oficial. Apresúrate a pedir cun desconto do 50%. As condicións da promoción son limitadas. Encha o formulario para que o xestor se poña en contacto contigo.\nCápsulas para unha fermosa figura con entrega en Santander\nA nosa empresa é o distribuidor oficial de Keto Diet e organiza a entrega rápida a Santander. Encha o formulario e nun prazo de 15 minutos o xestor chamará para confirmar o pedido para responder a todas as súas preguntas e organizar a entrega ao enderezo indicado por vostede e aclarar os datos. O custo da entrega por mensaxería ao enderezo indicado por vostede pode variar segundo a cidade, só se paga despois de recibir o paquete por correo ou por correo, unha garantía de protección contra fraudes. Garantirás que recibes o teu pedido.\nPresta atención! Só hoxe hai un desconto do 50%. Apresúrate a pedir o produto. Perda de peso segura por cetose por só €39. Recibe o paquete e págao na oficina de correos. Encha os teus datos no formulario de solicitude. Dá un paso cara a unha fermosa figura.\nComo adelgazar sen facer exercicios físicos e extenuantes\nComo adelgazar sen facer exercicios e facer cansativo? Recibe consellos sinxelos e eficaces para axudarche neste asunto.\nExercicios de respiración para adelgazar\nExercicios de respiración para a perda de peso: unha descrición dos exercicios e a súa implementación.\nCanto podes botar cunha dieta para beber\nCantos kg pode perder peso cunha dieta de beber nunha semana e un mes. Ver resultados aproximados de perda de peso.\nPedir Keto Diet en Santander 50% cada un


Abre rapidamente a localización do documento actual e o cartafol de recuperación automática en Word\nSe desexa abrir o cartafol do documento actual en Word, o Kutools for Word Abrir a localización do documento actual A utilidade pode abrir rapidamente o cartafol do documento actual. Ademais, tamén pode abrir rapidamente a situación de almacenamento predeterminado, localización de recuperación automática e localización de modelos de usuario con Kutools for Word.\nAbre o cartafol do documento actual en Word\nAbre a situación de gardar por defecto en Word\nAbre a situación de recuperación automática en Word\nAbre a localización do modelo de usuario en Word\nprema Kutools >> máis >> Abrir a localización do documento actual. Ver captura de pantalla:\nSe abre un documento en Word e quere acceder ao cartafol do documento actual, pode abrir ou acceder rapidamente ao cartafol do documento actual do seguinte xeito:\n1. Active a xanela do documento que desexe abrir ou acceder á súa carpeta en Word e, a continuación, a aplicación da utilidade premendo Kutools >> máis >> Abrir a localización do documento actual.\n2. Abrirase o cartafol do documento actual como se mostra na captura de pantalla de abaixo.\nSe queres abrir ou acceder á zona predefinida de gardar en Word, podes obtelo de acordo co seguinte:\n1. Abre a súa palabra e, a continuación, aplica esta utilidade premendo Kutools >> máis >> Abrir predeterminada Gardar localización.\n2. Abrirá o cartafol de gardado predeterminado da aplicación de Word como se mostra na captura de pantalla de abaixo.\nSe queres abrir ou acceder rapidamente á situación de recuperación automática en Word, podes facelo do seguinte xeito:\n1. Abra a aplicación Word e, a continuación, aplica esta utilidade premendo a lamba Kutools >> máis >> Localización de recuperación automática.\n2. Abrirá a localización de recuperación automática da aplicación de Word como se mostra na seguinte captura de pantalla.\nSe desexa abrir rapidamente ou acceder á localización do modelo de usuario en Word, pode facelo do seguinte xeito:\n1. Abra a aplicación Word e, a continuación, aplica esta utilidade premendo Kutools >> máis >> Abrir a localización de modelos de usuario.\n2. Abrirá a localización de modelos de usuario do seu Word como se mostra na seguinte captura de pantalla.\nNormalmente a ruta do cartafol de modelo de usuario é C: \_ Users \_ o seu nome de usuario \_ appdata \_ roaming \_ Microsoft \_ templates. Se o seu nome de usuario é James, o "James" substituirá o "o teu nome de usuario ".\nRestableza ou recarga rapidamente o documento actual á última vez que salvas\nCambia o nome do documento actual sen pechalo en Word\nCopia rapidamente os ficheiros ou documentos abertos actuais en Word


O Concello contrata a catro desempregados a través do plan de emprego local da Deputación da Coruña – Concello de Cedeira\nO Concello de Cedeira vén de contratar catro peóns durante un período de seis meses, cuxos costes laborais e da Seguridade Social asume a Deputación da Coruña a través da liña de apoio aos concellos do Plan de Emprego Local (PEL).\nEste programa está destinado a desempregados con dificultades para a integración laboral. A administración provincial esixe que a contratación beneficie a aqueles colectivos máis afectados polo desemprego, maiores de 45 anos, parados de longa duración, persoas pertencentes a fogares con todos os seus membros en paro, vítimas da violencia de xénero ou persoas en risco de exclusión social.\nO importe que a Deputación lle adxudicou ao concello de Cedeira é de 43.000 euros. A administración local, pola súa banda, ten que poñer a cantidade de 1.004 € para poder facer estas contratacións.\nO goberno cedeirense agradece á Deputación “que invista nun plan de emprego tan ambicioso coma este” e anima aos seus responsables a seguir contando con estas liñas de apoio ás familias e colectivos que necesitan dunha atención especial.\n6 Xuño, 2017\ten SERVICIOS SOCIAIS


Afectados polas obras da ponte de Rande declaran na vista de apelación que as retencións na autoestrada producíanse a diario - Pontevedra Viva\nVista de apelación polo cobro de peaxes durante as obras de Rande\nMércores 24 de Marzo, 2021 ás 13:12 do Mércores 24 de Marzo, 2021\nA Sección Primeira da Audiencia Provincial de Pontevedra celebrou este mércores a vista de apelación pola cobranza de peaxes durante as obras de Rande na que cinco usuarios afectados declararon que as retencións na autoestrada producíanse a diario.\nEsta foi a novidade neste caso, por primeira vez púidose escoitar aos condutores prexudicados que se viron atrapados polos atascos, un testemuño que fora rexeitado polo xuíz no primeiro xuízo que non os considerou "útiles e pertinentes" como entenderon os maxistrados do órgano provincial. Aquela vista no Xulgado do Mercantil 1 de Pontevedra terminou cunha sentenza que condenou a Audasa a restituír as peaxes cobradas durante esas 81 incidencias que o xuíz viu acreditadas entre o 27 de febreiro de 2015 e xuño de 2018.\nO primeiro en comparecer este mércores foi Carlos Alberto Sexto, usuario da autoestrada "a diario" por motivos de traballo que se desprazaba de Caldas de Reis a Porriño, asegurou ser un dos automobilistas prexudicados polos atascos na AP-9.\nNa súa declaración describiu unha situación de "carrís cortados, maquinaria no medio e sempre retencións" que se reproducían "practicamente a diario" durante os tres anos que duraron as obras "especialmente entre Pontevedra e a peaxe de Rande". Traballaba a quendas polo que esta situación vivíaa a calquera hora do día, aínda que "as fins de semana e polas noites, non había tanta densidade de tráfico".\n"Cando non había obras case sempre había maquinaria, un carril cortado e sinais de redución de velocidade" declarou este afectado ao que estas circunstancias obrigaban a saír con antelación da súa casa. A máis significativa de todas as retencións, segundo relatou, foi unha retención de 40 minutos cando os atascos chegaban desde Pontevedra á peaxe de Rande. "As retencións absolutas, de estar parados completamente, foron casos puntuais, dous ou tres veces", matizou.\nTamén asegurou que "non había" cartelería, información, ou sinais de advertencia dos atascos ou a habilitación de desvíos alternativos. Afirmou que o roteiro por estrada convencional "era longa e lenta atravesando núcleos de poboación" o que supoñía un incremento importante no tempo de viaxe. E engadiu que as patrullas da Garda Civil de Tráfico chegaron a estar presentes "case a diario" na autoestrada debido a estas circunstancias.\nA continuación declarou Cristina Trigo Barros, é médico de Povisa, en Vigo, "usuaria da autoestrada diaria" e durante o tempo que "carrís cortados, sinais que reducían a velocidade" entre outras circunstancias que condicionaban a circulación, de modo que, "no mellor día chegaba con 15 minutos de atraso á consulta" o que lle obrigou a "anular moitísimas consultas" e engadiu que "moitos pacientes eran da zona do Morrazo e algúns xa nin sequera acudían á consulta". "Todos os días había retencións", asegurou esta veciña de Caldas de Reis.\nIgualmente dixo esta testemuña que non había carteis informando da situación do tráfico na autoestrada tan só unha vez dentro do vial había cartelería indicando a existencia de retencións pero xa non había posibilidade de saír da AP-9. A "hora punta" era as oito da mañá e "pasábame exactamente igual ás tres da tarde" cando saía do traballo, o que lle obrigou a prolongar a xornada laboral da coidadora dos seus fillos. Tamén comentou que un día tivo que anular decata a xornada de consultas, naquela ocasión a autoestrada tiña levantadas as barreiras da peaxe.\n"Pola outra roteiro non se pode adiantar, ten unha chea de rotondas, hai moitos camións, teríame que levantar ás cinco da mañá para chegar ao traballo", dixo esta testemuña sobre as alternativas á autoestrada "ademais como tes que incorporarche á ponte de Rande, dá igual".\nA terceira testemuña en declarar nesta vista foi Daniel Gómez Fernández "son un afectado que vai e vén todos os días de Pontevedra a Vigo para traballar", explicou este empregado de banca. Durante estes tres anos as retencións na autoestradas "foron continuas" o que lle supuxo un incremento no tempo de viaxe "todos os días" de entre media hora e quince minutos. Os atascos atopáballos "despois da peaxe de Vilaboa" onde "sempre había un carril cortado" e "o gordo" producíase co embude da incorporación dos vehículos procedentes de Cangas. Dar toda a volta pola ría "non o considero unha alternativa" xa que, segundo declarou, "supón 45 minutos de viaxe". O seu testemuño abundou no xa referido polas anteriores testemuñas.\nJosefa Cores Oubiña foi a cuarta testemuña en comparecer nesta vista de apelación, desprázase todos os días por motivos laborais de Cambados a Vigo e reiterou os argumentos esgrimidos polos anteriores comparecentes. A maiores sinalou que "en dúas ocasións rebentáronme as rodas na autoestrada con parafusos da obra". Tamén rexeitou que, como sinala a sentenza, as retencións limitásense a sete días concretos "eran moitísimos días".\nA continuación declarou Agustín García, outra testemuña destes feitos proposto pola asociación En Colectivo. No seu caso é veciño de Santiago de Compostela que se despraza con frecuencia a Vigo e a Baiona. O relato desenvolveuse nos mesmos termos que as anteriores testemuñas. Con el terminou a proba testifical "o tribunal sente suficientemente ilustrado" dixo o presidente da sala antes de dar paso ás conclusións sobre a práctica da proba.\nO fiscal sinalou que na sentenza referíase que o atraso que supuxo a obra era de poucos minutos pero "vimos en día de hoxe que isto non era así" a raíz do testemuño mostrado na sala. "Están a dicir simple e sinxelamente o que paso, que é algo que toda a provincia coñece", dixo.\nIgualmente o representante do Ministerio Público reiterou que "as retencións eran diarias" e de aí xorde unha "cobranza abusiva" polo uso dunha vía que ademais era "insegura" e de cuxas circunstancias "non se avisaba" por parte da concesionaria antes de entrar na autoestrada que era "obxecto da súa explotación comercial". O fiscal propuxo "homoxeneizar os prexuízos á hora de compensar aos afectados".\nAs acusacións particulares acudidas nesta causa tamén asegurou que con estes testemuños quedou acreditado un "incumprimento flagrante da empresa concesionaria das obrigacións que tiña cos seus clientes".\nO letrado que defende a Audasa descualificou estes testemuños ao entender que son "interesados" e "posibles perceptores da indemnización". Igualmente rexeitou que só estivese habilitado un único carril durante o tempo das obras "de ser así sancionáseo o Ministerio" e sostivo a existencia de contradicións pola "percepción subxectiva" das testemuñas "debida ao paso do tempo".\nTamén significou o avogado de Audasa que tan só son cinco testemuñas "non pode ter o mesmo peso" fronte aos "miles de usuarios" que empregaron a autoestrada naquel período e á proba documental achegada no primeiro xuízo.\nFinalmente reiterou que as 81 incidencias esgrimidas por Audasa están recollidas polas cámaras de tráfico e as papeletas de servizo da Garda Civil engadindo á súa declaración a "falta de competencia" da concesionaria sobre a información do estado do vial.\nLembremos que o fallo foi recorrido, por unha banda por Audasa, que pide no seu escrito a anulación da resolución por falta de competencia da xurisdición Mercantil e, de forma subsidiaria, solicitaba que a pena se cinga aos dous únicos atascos graves que a empresa estima que houbo durante as obras.\nPosteriormente presentou o seu recurso a Fiscalía ao estar en desacordo coa sentenza porque non estima integramente as súas peticións, xa que solicitan que os beneficiarios sexan todos os condutores que pasaron pola AP-9 durante os tres anos de traballos en Rande e que se prohiba a Audasa cobrar íntegras as tarifas cando haxa retencións como as xeradas polas obras da ponte.\nA Sección Primeira da Audiencia Provincial de Pontevedra celebrou este mércores a vista de apelación pola cobranza de peaxes durante as obras de Rande na que cinco usuarios afectados declararon que as retencións na autoestrada producíanse a diario\nA Fiscalía recorre diante do Supremo a revogación da condena contra Audasa\nPor Oskar Viéitez | Venres 14 de Maio, 2021\nA Fiscalía recorre a sentenza polas peaxes abusivas da AP-9 e oponse á impugnación de Audasa


Unha semana por diante para achegar a poesía á cidadanía | Universidade de Vigo\nA Vicerreitoría do campus promove, do 11 ao 16 de marzo, o segundo ciclo ‘6 días, 6 poetas’\nEste xoves tamén tivo lugar unha recepción á estudante e atleta campioa de España, Raquel Meaños\nMiguel d´Ors, Jorge Soto e Manuel Morquecho\nUn intre da presentación deste ciclo na sede da Vicerreitoría\nEduardo Muñiz DUVI 07/03/2019\nO poeta, novelista e ensaísta Andrés Trapiello, recoñecido con premios como o Nacional da Crítica; a valenciana Susana Benet; a andaluza Pilar Pardo, gañadora do Premio Nacional de Poesía Florentino Pérez-Embid; o poeta, historiador e xornalista leonés Antonio Manilla, gañador entre outros do Premio Internacional de poesía Generación del 27; o escritor e editor Gabriel Insausti, finalista do Premio Nacional de Literatura, e o ovetense Javier Almuzara, gañador tamén de diferentes premios de poesía. Estes seis escritores e escritoras serán entre o vindeiro luns 11 e o sábado 16 os e as protagonistas da segunda edición do ciclo 6 días, 6 poetas, promovido pola Vicerreitoría do campus co obxectivo de achegar este xénero á cidadanía. Integrada por autores e autoras de diferentes procedencias e xeracións, esta selección de poetas e poetisas protagonizará unha serie de encontros na sede da Vicerreitoría, que terán lugar ás 20.00 horas entre luns e venres e ás 12.00 horas o sábado, no que o recitado de poemas se combinará co coloquio cos expertos e expertas encargados de presentalos.\nO vicerreitor do campus, Jorge Soto, o director da Área de Cultura, Educativa e de Integración do campus, Manuel Morquecho, e o poeta e colaborador nesta iniciativa Miguel d´Ors, presentaron este xoves na Vicerreitoría o programa dun evento que constitúe “unha auténtica festa das letras”, como salientou Soto, quen incidiu no “luxo” que supón unha semana dedicada “a darlle voz á palabra”. Como unha “aglomeración de cultura e poesía nunha semana” definiu Morquecho unha actividade respecto da que salientou a colaboración desinteresada de d´Ors, Premio Nacional de Poesía, na selección dos autores e autoras participantes.\nCalidade e representación de diferentes territorios e xeracións\nPola súa banda, d´Ors encargouse de detallar os criterios que rexeron a selección de participantes nunha iniciativa que en 2018 celebraba a súa primeira edición, “que inevitablemente tiña un carácter un pouco experimental e da que quedamos todos moi satisfeitos”. O primeiro criterio básico, salientou este poeta e investigador durante 30 anos na Universidad de Granada, é a calidade, “traer xente dun nivel alto, o que non significa que sexan os máis mediáticos nin os que teñen máis premios”. O segundo "criterio reitor" esta vinculado a esa vontade de “recuperar a conexión da poesía co público”; a busca dun tipo de poesía “que chegue ao público, que sinta que ten que ver coa vida, coa realidade”, apuntou d´Ors, quen lembrou que se ben poetas do século XIX como Espronceda ou Zorrilla ou de comezos do século XX, como os irmáns Machado ou Juan Ramón Jiménez, eran autores que “populares e que tiñan un recoñecemento social”, no pasado século “vaise rompendo un pouco a conexión da poesía co público”. A estes dous principios sumáronse así mesmo que houbese unha representación de poetisas, a presenza de autores e autoras de distintas xeracións e a busca tamén de poetas e poetisas de diferentes partes de España.\nAndrés Trapiello abre esta semana da poesía\nAutor de máis de 15 libros de poesía, de numerosas novelas e ensaios, columnista e director da editorial La Veleta, o escritor leonés residente en Madrid Andrés Trapiello será o encargado, o vindeiro luns, de pór inicio a 6 días, 6 poetas. Trátase, como apuntou d´Ors, dun autor “que non necesita presentación” e cuxa traxectoria literaria foi recoñecida co Premio Nacional da Crítica, o Premio Internacional de Novela Plaza & Janés, o Premio Nadal e os premios das letras da Comunidad de Madrid e de Castilla y León. O columnista Ramón Rozas será o encargado de presentar a Trapiello, mentres que, ao día seguinte d´Ors encargarase de introducir á outra representante da “xeración dos 70” neste ciclo, a valenciana Susana Benet, autora dunha decena de poemarios e “a número un do haiku, non só en España, senón en lingua española”.\nO mércores 13 a Vicerreitoría recibirá á poetisa máis nova do ciclo, a andaluza Pilar Pardo, que ata o de agora conta só con dous libros publicados, “pero cun nivel fóra do habitual”, e que será introducida pola profesora do IES Valle-Inclán Fátima Cobas. O profesor Fernando Romo será o xoves 14 o encargado de presentar ao leonés Antonio Manilla, autor de oito poemarios recoñecidos, entre outros, cos premios Emilio Prados, José de Espronceda, Villa de Benasque e Ciudad de Salamanca; mentres que o venres chegará a quenda do vasco Gabriel Insausti, “un home de letras que publicou narrativa, ensaio, aforismos e poesía”, e que destaca tamén pola súas tradución de poetas ingleses, que será presentado polo presidente do Ateneo, Xaime Toxo, e que ademais ser finalista do Premio Nacional de Literatura en 2002 foi recoñecido tamén con premios como o Gerardo Diego, Arcipreste de Hita e Manuel Alcántara de poesía. Trátase dun dos representantes da “xeración dos 90”, xunto ao poeta e xornalista asturiano Javier Almuzara, gañador dos premios Emilio Alarcos, quen, presentado polo catedrático de literatura española da Universidade de Vigo José Montero Reguera, pechará a segunda edición do ciclo o sábado 16.\nRecepción á campioa de España Raquel Meaños\nRaquel Meaños, coa súa medalla de ouro, xunto ao vicerreitor do campus\nA sede da Vicerreitoría tamén foi obxecto da mañá deste xoves dunha recepción á atleta e alumna da Facultade de Ciencias da Educación e do Deporte, Raquel Meaños, que a pasada fin de semana lograba en Madrid proclamarse campioa de España sub20 na modalidade de 800 metros en pista cuberta. “Para nós que unha estudante alcance estas cotas significa a excelencia que ten tamén o campus no ámbito deportivo”, salientou Jorge Soto do éxito logrado pola corredora do Valencia Esports e estudante do grao en Educación Primaria. “É importante que sexamos sensibles desde a Universidade co alumnado que sobresae por diferentes razóns, sexan culturais, deportistas, científicas...”, engadiu o vicerreitor.


A licitación os escenarios, gradas, estruturas auxiliares, equipos de son e luz e seguridade para o Arde Lvcvs MMXVIII | Concello de Lugo\nA licitación os escenarios, gradas, estruturas auxiliares, equipos de son e luz e seguridade para o Arde Lvcvs MMXVIII\nO prazo de presentación de proposicións, que debe facerse no Rexistro Xeral, é de 10 días hábiles dende a publicación no Perfil do Contratante\nA Xunta de Goberno deste mércores aprobou a contratación, por procedemento aberto simplificado, de distintos servizos para os espectáculos do Arde Lvvcs, que se celebrará do 15 ao 17 de xuño. Concretamente, saen a licitación a subministración de escenarios e gradas, na Praza de Santa María e na explanada do Pavillón Municipal; o aluguer e instalación de equipos de son e luz e traballos de produción, tanto para a Praza de Santa María e o pavillón municipal, como para a animación de rúa; as estruturas e elementos auxiliares, tales como valados ou camerinos; e a vixilancia, control de espazos e seguridade en 8 puntos da cidade, onde distintas asociacións de recreación histórica montarán os seus campamentos (Parque Rosalía de Castro, Praza Maior, Praza de San Marcos, Praza Horta do Seminario, Praza da Constitución, Cantiño Nemesio Cobreros, Praza Anxo Fernández Gómez e aparcadoiro do seminario).\nTal e como avanzou o Voceiro Municipal, os orzamentos de licitacións son de 18.466 euros, 15.851 euros, 17.557 euros, 6.722,60 euros e 18.236,81 euros, respectivamente. O prazo de presentación de proposicións, que debe facerse no Rexistro Xeral do Concello, é de 10 días hábiles dende a publicación no Perfil do Contratante (aloxado na plataforma de contratación do Estado).\nNa sesión deste mércores tamén se acordou prorrogar para este ano 2018 as autorizacións de 3 postos de elaboración de comidas para estes festexos (na Praza da Soidade); e de 64 postos de venda de mercadorías, no Macellum.\nMiguel Fernández deu conta de que a Xunta de Goberno deste mércores acordou a resolución definitiva do contrato entre o Concello e Intaremit S.A., por incumprimento do prazo de entrega das primeiras 2.500 tarxetas cidadás á entidade local. Así mesmo, acodouse a incautación da garantía, dun 1.293 euros.\nDeuse luz verde tamén á prórroga do contrato do servizo de axuda no fogar, a cargo de Valoriza Servizos a la Dependencia, S.L.; por un período máximo de 4 meses comprendido entre maio e setembro do 2018. Así mesmo tamén se adxudicou, mediante acordo marco, a subministración de produtos de alimentación e produtos de limeza para o fogar do transeúnte a Mercash - Sar S.L.U. e Royal Mayline S.L:, por un importe máximo de 45.380 euros e 3.780 euros, respectivamente.\nEntre outros asuntos, tamén se deu conta da listaxe de reclamacións e suxestións presentadas no Concello de Lugo dende o derradeiro informe, o día 15 de febreiro de 2018. Neste período recibíronse 25 reclamacións e 7 suxestións. As reclamacións reponden ás áreas de Educación, Augas (3), Enxeñaría (2), Transportes, Policía Local (3), Medio Ambiente (3), Arquivo (3), Deportes (6), Servizos Sociais (2) e Tarxeta Cidadá; e as suxestións ás de Enxeñaría, Policía Local, Gabinete de Tráfico, Medio Ambiente (3) e Servizos Sociais.\nMiguel Fernández, sobre a Xunta de Goberno | Descargar mp3


Aceite de Oliva Virxe Extra Verde Esmeralda Imaxina Picual 500 ml\nEste Aceite de Oliva Virxe Extra da variedade Picual posúe unha personalidade forte, con máis corpo e intensidade que outras variedades. É un AOVE de cor verde, con intenso sabor afrutado e unha sensación de densidade e picor e amargor medio-alto.\nÉ unha variedade de aceituna moi apreciada pola súa facilidade de cultivo ea excelente calidade do seu aceite, destacando en gran parte a proporción de oleico ácido.\nO seu perfil sensorial é froito intenso e moi complexo, con notas de faba, herba, tallo, alloza, cítricos e tomate. En boca, é de entrada dulce, medianamente amargo e algo máis picante, todo iso moi equilibrado.\nReferencia Verde Esmeralda ImagPicual 500ml


As curvas horarias de uso de enerxía - Centro de Axuda de Som Energia\nAs curvas horarias de uso de enerxía\nAs curvas de uso horario de enerxía ou, habitualmente, curvas de consumo horario (CCH) son ficheiros informáticos que conteñen os datos de uso de enerxía dun punto de subministración, durante un tempo determinado.\nPoden serche útiles para realizar un seguimento de cando e en que período, segundo sexa a túa tarifa, utilizas a enerxía. Esta análise permíteche tomar medidas enfocadas ao aforro económico e enerxético, tales como desprazar usos enerxéticos aos momentos nos que a enerxía sexa máis económica ou detectar posíbeis anomalías na túa instalación.\nAs CCH son tamén útiles para estudar se che convén implantar un sistema de autoprodución, que porcentaxe de autoprodución directa e excedentes terás, o aforro derivado…\nHai que remarcar que aínda que o uso de enerxía e a potencia contratada teñen unha relación moi estreita, as curvas de uso horario de enerxía non son determinantes para axudarte a definir a potencia contratada. Se tes dúbidas ao respecto, podes consultar o seguinte artigo: Como podo saber a potencia que preciso?\nNesta sección podes consultar as curvas horarias de uso eléctrico en varios formatos temporais: diario, semanal, mensual ou anual. Tamén poderás descargar os datos do período que esteas a visualizar nun arquivo en formato CSV.\nTal e como podes ver na imaxe, o arquivo que se descarga consta de 5 campos: CUPS, data, hora, consumo en kWh e método de obtención, que detalla se o valor mostrado é real ou estimado. Para poder abrir o arquivo CSV correctamente, debes ter en conta que os campos están delimitados por punto e coma.\nTamén é importante sinalar —para interpretar os datos de xeito preciso— que os datos de uso de enerxía son da hora pasada. Isto significa, por exemplo, que o rexistro con hora 3 que aparece na imaxe corresponde realmente ao consumo realizado entre as 2 e as 3.\nOs rexistros horarios de uso de enerxía están dispoñíbeis para todos os contratos con potencia contratada inferior a 15 kW, con contador dixital e telexestión activada, e polos contratos con tarifa 3.0 TD que teñan máis de 50 kW de potencia contratada.\nO RD 244/2019 sobre autoprodución eléctrica prevé que todos os contadores deban ter curvas dispoñíbeis, xa que tamén deben poder ter compensación simplificada en caso de dispor dunha instalación autoprodutora. Agardamos poder mostrar proximamente as curvas horarias de calquera tipo de contrato.\nSe dispós dunha instalación fotovoltaica, a visualización das curvas non é exacta, xa que, polo momento, non inclúe a enerxía inxectada á rede (a que se ten en conta no momento de aplicar o balance horario). Estamos a traballar para poder ofrecelo o máis axiña posíbel.


"Ás veces dábame vergonza ir tan despacio", o punto de inflexión de Delio Fernández - VigoÉ\nO MES DE DELIO FERNÁNDEZ\nO ciclista moañés pasou un mes de maio no que rozou a vitoria, andivo como os caracois e sorprendeuse nunha pequena carreira en Francia\nDelio Fernández resumiu do seguinte xeito a primeira parte de maio: «Empecei o mes en Frankfurt onde comencei a recuperar sensacións rematando no grupo dianteiro e estando na loita ata o final. Sen moito descanso, xa estaba de novo cun dorsal posto nos 4 días de Dunquerke ( que ainda non sei sei por qué lle chaman 4 dias… se son 5) A priori parecía un percorrido para nada adaptado ás miñas características. Etapas moi planas, estradas estreitas, abanicos, e finais desninados ó sprint. Ademáis tiven a oportunidade de coñecer algún tramos de pavé polos que ten pasado a Paris-Roubaix. Menos mal que estaban lonxe de meta e non houbo demasiada guerra mais que a tensión por estar adiante, e evitar caídas e posibles cortes.\nDurantes os primeiros días fun recuperando sensacións mentras axudaba os sprinters do equipo a que tivesen a súa oportunidade nas chegadas masivas. Eu seguía algo lastrado polas consecuencias da alerxia pero cos pasos dos días comenzaron a desaparecer e volvía a sentirme competitivo. E chegou a etapa na que me podía deixarme ver. Unha etapa cuns últimos kms sobre un duro circuito cunha suave subida con tramos de adoquín ( pero non tan bravo como os ddos días anteriores) Ainda así ante a miña inexperiencia no pavé, tiven que tirar de consello de compañeiros máis acostumados a estas circustancias para decidir que presión de tubular levar) En un principio parecía que o trazado non ía dar para moito pero o forte ritmo e os 9 pases pola subida reduciu moitísimo o grupo. Cheguei ós últimos kms en condicións para loitar pola etapa. Incluso encabecei un ataque a 3 kms de meta pero non tiven sorte e non encontrei colaboración cos 2 corredores que me acompañaban. Comenzou a chegar algún corredor mais, e de cara ós últimos metros faltoume algo de forzas para disputar a etapa. Quizais fun xeneroso de máis ou elixín a aposta errónea pero ese día tiña pernas para poder gañar».\nA parada e «a vergonza de ir tan despacio»\nTras competir dende xaneiro e pasar por enfermidades e alerxias na primavera, o ciclista moañés parau este mes: «Despois de rematar 6º na xeral, Tocaba regresar a casa para tomarme unha semana de descanso. Só foi un pequeno descanso no que intercalei 4 días de descanso total con adestramentos de rexeneración. E aproveitar para compartir pedaladas cos afeccionados ó ciclismo que se achegaron a Moaña para participar no Desafío Delio Fernández. Despois de esta semana tocou retomar a rutina diaria dos adestramentos cunha primeira semana de acumular moitas horas a un ritmo baixo ( unas 25 horas semanais ) Os menos expertos no ciclismo poden pensar que por ser ciclista profesional un ten que ir co gatillo todo o día… pois ben, as veces tamén toca ir despacio e esta semana por veces ata dábame ‘vergonza’ por ir tan despacio. Trataba de buscar compañía de amigos afeccionados ó ciclismo para que me acompañasen e facer os adestramentos mais a menos.\n«Volvemos a destramentos mais habituais de metade de temporada, con traballo de series e volver á competición con 2 clasicas na Bretaña francesa en onde non me encontrei demasiado ben pero un pouco dentro do programado. As veces sígome sorprendendo co ambiente que se vive en algunas carreiras que sendo menos coñecidas que outras, están abarrotadas de afeccionados. Por exemplo no GP Plumelec fixeron coincidir a nosa proba cunha feminina de carácter internacional. Cun percorrido que se pasaba por meta ( en un pequeño repeito) como 12 veces en 180 kms. E a organización tiña organizado todo de tal maneira de que a xente vivise un auténtico día de ciclismo a cambio de unha entrada como se estivese nun recinto deportivo».


Mexillón de Galicia aposta polas enerxías renovables\nDescárgate aquí o cartel da Guía de Boas Prácticas da DOP\nPRODUTOS CON D.O.P.\nMexillón de Galicia é un alimento 👌excepciona\nMexillón de Galicia participou onte no GastroFest\nSanxenxo acolle o campionato do mundo de vela Xaco\n“Mexillón de Galicia con ñoquis, pisto y queso\nLos Peperetes é outra das empresas que sabe que\nHoy queremos explicaros por qué Mexillón de Gali\nLas promesas del baloncesto español se encuentran\nA promoción de Mexillón de Galicia esténdese a\nAquí estamos de novo para contarvos a nova degust\nHoxe, Mexillón de Galicia centra a atención en d\n“Mexillón de Galicia con Faba de Lourenzá en e\nSalimat, o Salón da alimentación do Atlántico,\nMariscos Alumar, unha das empresas incluidas nos\nO futuro do sector do mar en Galicia e de toda a c\nJoaquín Garrido, secretario xeral do Consello Reg\nHoxe recorremos ao noso arquivo para rescatar esta\nA promoción é unha das principais liñas de trab\nCoa chegada do bo tempo as nosas rías convértens\nÁngeles Longa Portabales, responsable de I+D da D\n-- Mexillón de Galicia, coas futuras estrelas do baloncesto- -Mexillón de Galicia, con las futuras estrellas del baloncesto--Mexillón de Galicia, with the future stars of basketball --\nAs promesas do baloncesto español atópanse esta semana en Marín, disputando o Campionato de España Infantil Masculino. A competición prolongarase ata o sábado e permitirá coñecer ás futuras estrelas da canastra. Unha cita de enorme relevanci[...]Ler máis\nO futuro do sector do mar en Galicia e de toda a cadea de valor asociada depende dun marco xurídico garantista que ampare a actividade que desenvolve o entramado mar-industria, cuxa relevancia socioeconómica é incuestionable. E nese sentido, as ad[...]Ler máis\nÉ a feira de alimentación e de bebidas de calidade máis importante de Europa e unha das máis relevantes do mundo. O Salón Gourmets chega á súa 35 edición e alí estará un ano máis a DOP Mexillón de Galicia, nun evento reservado aos produto[...]Ler máis\nA elección de Mané Calvo como novo presidente do Consello Regulador da DOP Mexillón de Galicia é a principal información do noso último Boletín informativo. A publicación tamén recolle os testemuños de Jamón de Teruel e Plátano de Canaria[...]Ler máis\nA DOP Mexillón de Galicia e a DOP Cava comunican que, de acordo cos prazos establecidos na convocatoria de concurso para a selección de axencias de promoción para a execución dun proxecto PARA A PROMOCIÓN DAS MARCAS DE CALIDADE DA UE impulsado p[...]Ler máis\n“O camiño a seguir é que todo o sector estea na DOP Mexillón de Galicia. Non ten sentido estar fóra”. Así expresou Mané Calvo cales son as súas intencións como presidente do Consello Regulador da DOP Mexillón de Galicia, cargo para o que[...]Ler máis\nMané Calvo García-Benavides, en representación do Grupo Calvo do que é conselleiro delegado, é o novo presidente do Consello Regulador da DOP Mexillón de Galicia tras o pleno celebrado esta tarde do que saíu elixido o substituto de Lina Solla [...]Ler máis\nAs condicións e obxectivos deste programa pódense consultar no documento adxunto.\nNo marco do programa de promoción de marcas de calidade da UE ao que optan conxuntamente a DOP Mexillón de Galicia e a DO Cava, publicamos o nome das empresas que superaron a fase de selección. Delas sairá a que finalmente asuma o desenvolvemento[...]Ler máis\nA DOP Mexillón de Galicia estará presente os días 23, 24 e 25 deste mes na feira Aquafuture Spain 22, dedicada á acuicultura, que se celebra no recinto feiral de Silleda. Terá un expositor propio e a responsable de I+D+i, Ángeles Longa Portabal[...]Ler máis


Piño, na Pobra do Brollón, LUGO - Febreiro 2022\nREMATE DO MES DE FEBREIRO\nAcabou febreiro tristemente para todos aqueles que perderon un familiar o un amigo.\nA nosa veciña Celia repousa no camposanto envolta polas centos de flores que lle achegaron familiares e amigos. Seguro que lle gustaría saber da cantidade e fermosura de flores que lle agasallaron no seu adeus.\nImos morrendo, un detrás doutro. Pouco a pouco deixando este fermoso e complexo mundo.\nHoxe ela foise e mañá seremos nós conveténdonos en lembraza ata que se esvaeza a derradeira persoa que dee conta da nosa existencia... É triste, é duro de aceptar pero é a realidade.\nA vida despois da morte, a reencarnación .. todo iso para min non é máis que unha ilusión e esperanza, pois por moito que vivamos despois de morrer non imos ser nós, os desta vida, os que sexamos....\nCelia morreu, e tamén Marisa .. e Don Manuel... e así un tal vez a día de hoxe poda nomear a máis de cen persoas desta parroquia que viviron na miña época, pesoas que quixen e coas que compartin vivenzas en maior ou menor medida. E con canda un deles pouco a pouco a aldea morre...e o corazón e o pensamento énchense de tristura.\nLamentamos comunicarvos que no día 24/02 damos a despedida a unha querida amiga e veciña, Celia Morales López, da casa de Xan María. D.E.P.\nA misa de funeral e seguidamente o traslado do corpo ao ceminterio parroquial será mañá 25/02 a partir das 15:30hs.\nLogo de loitar contra unha grave enfermidade non puido superala definitivamente.\nDéixanos unha querida persoa, amante da natureza, das flores, dos animais... boa xente sen dúbida. Nunca a esquecerei.\nCelia Morales López\nAchegámonos ao Entroido sen pena nin gloria, xa que na nosa aldea, morreu a tradición fai anos. Nin un compadre nin unha comadre dende hai alo menos un lustro.\nAgora sen misa e sen antroido. Sen tradicións relixiosas nin paganas..\nQue imos facer!!!...Somos poucos e con pouca gana de lerias.\nUnha boa nova é que se veu a vivir a Piño unha nova parella. Dende esta web deséxolles unha boa vivencia nela. Trátase dun sobriño neto da Marisa do Sono.\nNo local social os membros da asociación veciñal Santa Bárbara tiveron unha reunión o domingo día 20 a que acudiron non soamente algúns dos socios senón tamén outros veciños que non o son pero que non quixeron deixar de pasar a oportunidade de asistir. Presentaron contas e trataron temas relacionados coa inversión do diñeiro dispoñible.\nDende o que queda da CMVMC seguen sen presentarse contas públicas.\nNon vou poñer nada máis porque a censura sería moi dura. Que non lle quede a menor dúbida a ninguén que cando chegue o momento vou chegar a onde sexa preciso para devolverlle a legalidade a unha mal xestionada CMVCM .\nNovidades de mes\nRematou xaneiro cuns días moi fríos; chegamos ata os 7 baixo cero nalgún mencer. Durante máis de dez días estivemos nesta situación. Grazas a que lle botaron sal na estrada e no fondo da costa, fomos librando de sairnos fora pero en xeral estivo moi perigrosa como podedes ver na imaxe.\nComezou febreiro igual de frío pero con pinta de cambio, xa no día de San Brais o ceo estaba teñido doutra cor; espertáronme por primeira vez no ano o canto dos paxaros.. e non era para menos, casaron onte na Candelaria, como teñen por costume. ;=))).\nAs mimosa floreceron na terceira semana de xaneiro pero como o frío foi tanto non luciron tanto como outros anos. Onde lucen é no cañón do Sil ata Ourense, un paisaxe digno de presenciar nesta época do ano.\nE bueno.. xa vos irei contado máis novas. Deixovos unhas fotiños de Piño deste ano.\nTags: piño,\tPobra do Brollón,\tSan Brais,\tCandelaria


"Falo, escribo, penso, sinto e soño en galego"\nXabier Quiroga acaba de presentar 'El Cabo del Mundo', a versión en castelán dunha das súas obras máis importantes\nXabier Quiroga - FOTO: Arxina\nS. COUSO | 11.07.2018\nO escritor Xabier Quiroga acaba de presentar El Cabo del Mundo, unha traducción ao castelán dunha das súas obras máis prestixiosas na que se profundiza nalgunha das etapas do franquismo máis descoñecidas.\nCres que é unha oportunidade para que fóra de Galicia conozan máis sobre as Brigadas do Amencer, o seu paso pola Ribeira Sacra e, en definitiva, algo máis da historia de Galicia?\nSeguramente serve para coñecer algo da nosa historia, pero neste caso, como dixo Celso Emilio Ferreiro, xa que en "común temos a loita ambos", creo que descubrirá algo que tamén sufriron fóra de Galiza. Se non o lembran ou non son conscientes de que pasou, iso xa é outro cantar. Pero do que si estou seguro é de que dará a coñecer a nosa creación, o que facemos por aquí, nesta periferia ás veces tan esquecida ou pouco tida en conta no ámbito literario. E iso sempre é positivo.\nComo vén sendo habitual en moitas das túas obras, este libro mestura a investigación histórica coa realidade e a ficción. Que parte pesa máis á hora de empezar o proceso de creación? Como foi o proceso de investigación histórica para este libro?\nNon é cuestión de peso ou de porcentaxes, trátase máis ben de intentar conxugar estes dous elementos. Se predominase a realidade histórica, estaría correndo o risco de parecer un historiador, e non son tal. Pola contra, se todo fose ficción ou esta aparecese en exceso, a meu ver a obra coxearía dunha base sólida do que sempre quixen que fose a miña narrativa: asentada no noso país e nas nosas xentes. En canto á investigación en si, direi que, entre lecturas e conversas, logo de patear abondo, vaise acotío o escaso tempo do que dispón un escritor non profesional coma min. Pero tamén debo comentar que a maioría das veces o proceso investigador é tan atractivo, tan suxestivo, que deixa quedar mal o labor creativo, labor que por veces ata se fai duro.\nCon 'El Cabo del Mundo´ na súa versión en galego chegaches a gañar o Premio da Crítica en Galicia. Esperas que coa tradución ao castelán a acollida sexa igual de boa fóra das nosas fronteiras?\nNestes casos, entre o que ti agardas e o que realmente sucede pode haber una grande fenda. Ou ti non ser plenamente consciente do que acontece coa obra, non saber a quen lle chega, quen a le ou a repercusión que ten. Recoñezo que aquí, en galego, cando saíu, tivo una magnífica acollida. E os que inicialmente a leron en castelán e se decidiron a publicala, fixérono porque lles agradou e viron posibilidades. Pero o que logo aconteza coa novela ou como resulte xa non depende de min. E como acostumo a non preocuparme en exceso polo que non depende de min, deixo esas esperanzas en mans dun destino no que tampouco acredito moito.\nHai pouco lanzaches 'La casa del nazi', unha tradución de 'Izan o da saca' e nunha entrevista concedida a Efe expresaches que para ti sería un sinsentido que a versión en castelán se vendese mellor en Galicia que a edición en galego. Como ves a situación sociolingüística da lingua galega nestes momentos? Sería preocupante que con esta novela sucedese o mesmo?\nNon sería preocupante, é preocupante. Digo isto porque, tristemente, en xeral lese e véndese máis en castelán ca en galego. E xa non valoro o feito de que lendo una tradución se perda unha boa parte da esencia do texto, o que no meu caso, con abondosos personaxes populares e lingua enxebre, é máis claro. Non sei co- mo analizalo, e nunha reflexión que vaia máis aló dunha mera análise sociolingüística, por veces véxoo como una traizón. Fa- lo de traizoar o noso, de xente que se sente galega, que se di galega e que nin sequera le aos seus escritores na lingua propia, ou que ao mellor nin a emprega nunca, o que supón un profundo desprezo. Hai aí unha contradición que vai desde o rexeitamento do feito cultural ao simple prexuízo que non se pode explicar. E vaia por diante que non creo que se tra- te de complexo ou de hipocrisía.\n04 Hallazgo del CHUS que beneficia a los pacientes infartados\n05 Imágenes en 3D, no aptas para menores de seis años\n06 Preocupación por la falta de personal en la Policía Local\n09 Conmemoración do centenario da Coral Ruada en Ourense\n10 Coté Soler: "La profesión de actor es complicada, depende muy poco de ti"


O CiTIUS pon en funcionamento un novo clúster de computación de altas prestacións | Centro Singular de Investigación en Tecnoloxías Intelixentes - CiTIUS\nO CiTIUS pon en funcionamento un novo clúster de computación de altas prestacións\nxoves, 7 febreiro, 2013 - 18:30\nO CiTIUS vén de incorporar ás súas instalacións un novo clúster de computación, que amplía notablemente a oferta actual de potencia de cálculo. Dende xaneiro de 2013, os investigadores do centro dispoñen dunha nova infraestrutura de computación de altas prestacións, en resposta á demanda dunha plataforma capaz de garantir tempos de execución competitivos en programas computacionalmente intensos. Esta característica é fundamental para un desenvolvemento eficaz de proxectos de investigación innovadores, como a optimización de técnicas de expansión de consultas en sistemas de recuperación de información ou a aprendizaxe de regras borrosas mediante algoritmos evolutivos para problemas de regresión.\nEste novo clúster HPC (nas súas siglas en inglés, "High Performance Computing") está formado por 8 servidores Blade HP Proliant BL685c G7, conectados a través dunha rede dedicada de 10 Gigabit Ethernet, e dispón de 8 TB de almacenamento mediante unha rede SAN ("Storage Area Network"). Cada servidor conta con 4 procesadores AMD Opteron 6262 HE (16 núcleos, velocidade de reloxo máxima 2.9 GHz, cache L3 de 16MB), e 128 GB de memoria RAM. Dotado cun sistema operativo Debian GNU/Linux, o clúster está preparado para a execución optimizada de programas científicos desenvoltos con diferentes paradigm as de computación paralela, dende a programación de fíos ata o paso de mensaxes en sistemas distribuídos.\nPorén, na liña do compromiso do CiTIUS co aforro enerxético, os procesadores deste novo clúster están equipados cun mecanismo que permite adaptar, de xeito dinámico, o consumo de enerxía durante a execución dos programas. Por outra banda, na súa utilización estase a empregar unha tecnoloxía desenvolta na Universidade Politécnica de Valencia, que permite o apagado e acendido progresivo dos nodos computacionais en función da demanda de recursos dos usuarios. Deste xeito garántese a potencia computacional, ó tempo que se asegura un gasto enerxético moderado en etapas de baixa demanda (como vacacións ou fins de semana).


O Folión dos Carros e maila Feira do Viño de Chantada (2) | Galicia Digital\nO Folión dos Carros e maila Feira do Viño de Chantada (2)\n2º. O folión neste século\nA edición do 2005, estivo patrocinada pola Deputación de Lugo e mailo concello de Chantada. Ademais, colaboraron outras institucións como, as concellerías de Cultura e Agricultura, a Asociación de empresarios de Chantada e a comisión de festas.\nGozou dun presuposto de 18000 euros, que foi destiñado para planificar o evento e para que un xurado, representativo da localidade, concedese dez premios dunha cuantía de 1400, 1200, 1100, 850, 650, 600, 575, 550, 525 e 500 euros. Ademais, tamén se concedeu un agasallo á mellor xugada de bois ou vacas, e outro á carroza máis representativa que fose asentada sobre un carro.\nNa actualidade, a organización deste evento corre a cargo da "Asociación de Amigos do folión", que se encarga, ademais, de preservar e promocionar este acontecemento. Consta duns 200 socios, que tentan recuperar antigas tradicións do agro chantadino e da vila.\n3º. O DESFILE DOS CARROS.\nA participación é libre. Tódolos grupos participantes, denantes do desfile, deben levar a cabo a inscrición previa e adecuarse ó regulamento fixado pola asociación de "Amigos do Folión", reflectido na valoración positiva ou negativa das súas propostas temáticas; na aceptación só da tracción animal nas diferentes carrozas; na revisión das diferentes plataformas, etc.\nA presente edición, contou con dez carrozas que desfilaron polas rúas máis modernas da vila perante un numeroso público, que agardaba espectante as diversas representacións. Ó final do percorrido había un xurado, que se encargaba de xulgar diferentes aspectos das carrozas, como a escenificación que levan a cabo os distintos oficiantes de cada unha delas e a súa vistosidade. De tódolos xeitos, un bo número de integrantes das carrozas, consultados denantes de encetar o desfile, afirmaron que o factor máis decisivo para o xurado, era o "efecto espectacular" que podían amosar os diversos carros e plataformas.\nNesta edición, cuarta na que o folión se celebra como festa de intérese turístico, -categoría outorgada por un acordo do Consello da Xunta de Galicia de 10 de marzo do 2002-, a escenificación e temática dos diferentes carros e plataformas foi a seguinte:\n Carro nº 1. "¿A PELÍCULA?... POÑÉMOLA NOS".\nTrátase dunha carroza asentada sobre dous carros unidos para disponer de máis espazo e para seguer cos fundamentos da tradición.\nOs seus oficiantes fixeron unha representación resumida do desenvolvemento do cine na vila durante o século pasado.\nO cine chegou a Chantada no ano 1912 grazas á Liga de Amigos. Logo, sería a lexendaria Dª Aurorita a primeira persoa que adquiriu un proxector. Posteriormente, no 1931, xurdiu a primeira sala de cine, denominada a Terraza e, logo, foron aparecendo o cinema Iris, o Cervantes, o Capitol (1941), o Yeca (1958) e o López Otero (1990).\nPor outra banda, os oficiantes, ademais de dar a coñecer as salas de cine, existentes nesta localidade no século XX, puxeron en escena unha serie de efectos ligados con este arte como, a censura, por medio da Oficina Nacional Calificadora de Espectáculos e a Comisión Episcopal para a doctrina da fe; a figura do acomodador; os rapaces, faltos de cartos, e tentando "colarse"; o cine, como lugar axeitado para as parellas para poder vivir un pouco de intimidade; e, finalmente o destape, fenómeno ó que aínda deron chegado algunhas persoas de idade, que viron na pantalla o que non viran na realidade.\n Carro nº 2. "O PAN CENTEO".\nLogo dun mes de ensaios, os oficiantes desta plataforma -12 homes e 6 mulleres- escenificaron tódalas actividades ligadas con este cereal, dende que se sementa ata que se pode comer.\nEn primeiro termo, este cereal fundamento da alimentación galega ó longo da historia, sementábase nos campos nos meses de Outono e Novembro. Ó comezo do verao os paisanos segaban con fouciños o cereal; as mulleres facían os mollos; e, logo, mesturados todos levaban a cabo a feitura dos medeiros na propia terra de labor. Días despois transportaban os mollos en carros, tirados por xugadas de vacas, ás eiras das casas, onde se realizaban "as medas". Ó caron delas, levábase a cabo "a malla", na que os participantes tiñan unha tarefa específica: mallar cos mallos, aventoar, construír os palleiros, almacenar o grao nas huchas, etc. Posteriormente, o grao levábase a moer a algúns dos muíños que hai ó longo dos ríos e regatos da comarca. Finalmente, serán as mulleres as que amasen a fariña nas artesas e a cozan en pezas nos fornos das casas.\nCompre sinalar que, nesta carroza, os oficiantes amosan unha serie de elementos ligados ó desenvolvemento da tarefa, a saber, o medeiro, os mallos ("mallar"), o palleiro, o ferrado ("aventoar"), a artesa e o forno.\n Carro nº 3. "A FESTA DA EMPANADA".\nOs oficiantes desta plataforma, logo de ensaiar unha semana, representaron un dos eventos, que xunto co "folión" constituen os eixos fundamentais das festas patronais da localidade. O derradeiro día das festas, moitos chantadinos acoden á carballeira da Sobreira, situada a poucos km. da vila, para degustar este producto, aínda que, tamén, adoita acompañarse doutros, como tortilla, churrasco, polvo etc.\n Carro nº 4. "O FOLIÓN DE CARROS".\nNesta plataforma, os seus oficiantes, por medio da imitación de tres carros coas súas respectivas representacións, reivindicaron o antigo carro do país, como medio de escenificación básico para "o folión", e non as plataformas actuais que non se adecuan ó sentir dos nosos devanceiros.\n Carro nº 5. "A FEIRA DAS CABRAS".\nNesta carroza, os seus integrantes, parodiaron "a feira das cabras de Merlán", que é das poucas deste xénero que se seguen celebrando en Galicia.\nTrátase dunha feira na que o elemento esencial son os pastores de cabras, que acoden a vender estes animais, aínda que, tamén, veñen mulleres de diferentes parroquias non só do concello, senón tamén doutros limítrofes para vender diversidade de productos, como, coellos, pitas, verduras etc. Os oficiantes desta plataforma prepararon a escenificación durante dous meses.\n Carro nº 6. "O FIADEIRO DA AVOA SERVANDA".\nA plataforma estivo integrada por 18 oficiantes -10 mulleres e 8 homes-, que escenificaron os diferentes labores que conleva o liño dende que se sementa ata que se tece no tear. Así, puidemos apreciar, como algúns oficiantes usaban o ripo, a espadela, o restrelo, o fuso e a roca, o sarillo e o tear. Da mesma maneira, unhas mulleres fiaban e outras cantaban parodiando ó fiadeiro.\nO ripo, era un instrumento idóneo para quitar a bagaña ó liño.\nA espadela era un aparello co que se mazaba o liño e formaba as estrigas (pequena porción de liño atada).\nO restrelo era unha táboa con dentes ou púas de ferro para separar a estopa do liño. A estopa está formada polas borras do liño, que é a parte exterior da planta, e vai quedando nos cravos do aparello. Pola contra, o liño bo ou cerro queda na man e trátase da parte inferior da planta. Das dúas clases de liño sairán dúas clases de fío e, xa que logo, dúas clases de tecido, un máis forte e groso e outro máis fino.\nO fuso era un pau que tiña forma de cono. Na parte máis ancha levaba unha especie de rodas para facer peso e permitir deste xeito que xirase. Na punta tiña unha boliña e na súa parte máis fina unha fendedura por onde se introducía o fío. Para a fía era mester, tamén, unha roca, na que se enroscaba o liño para fialo. Trátabase a roca dun aparello dun pau con tres boliñas de tres tamaños nun dos extremos; a máis grosa estaba abaixo e a máis pequena arriba. Remataba cun chuzo na punta e tiña un mango longo que permitía suxeitala no xustillo, mentres coa outra man se collía o fuso. Desta maneira íase fiando lento ou rápido dependendo da destreza da fiadeira.\nO sarillo era un aparello que constaba de dúas aspas que viraban con rapidez para realizar madeixas de fío.\nO tear era un instrumento para facer teas ou tecidos entrelazando fíos.\nFinalmente, o fiadeiro era unha xuntanza de mozos, que se celebraba á noite nunca casa da aldea para fiar, cantar, parolar, contar chistes. Normalmente, xa entrada a noite, adoitábase interrumpir o labor para realizar xogos e mesmo bailar.\nEsta carroza levou o terceiro premio do folión, consistente en 1100 euros.\n Carro nº 7. "OS QUEIXEIROS".\nOs oficiantes desta carroza levaban ensaiando mes e medio unha representación que tiña como tema esencial a elaboración do queixo, que abrangue os seguintes pasos.\nO quentamento da leite e o seu salado. O callado, que se consegue engadindo ó leite quente tres ou catro gotas de cuajo. Logo, ten lugar o moldeado, e, finalmente, o oreo e a maduración. As pezas elaboradas poñense a orear, na campá da cheminea, no hórreo ou sobre palla de centeo.\nEsta plataforma conseguiu o segundo premio do folión, dotado con 1200 euros.\n Carro nº 8. "AQUELES MARAVILLOSOS ANOS... A PRAZUELA".\nSegundo Roberto Iglesias, un dos oficiantes desta carroza, só pudieron ensaiar unha semana a representación da praza de Sta. Ana nos anos 60, do século pasado. Malia isto acadaron o primeiro premio do folión, consistente en 1400 euros.\nA devandita praza, naqueles tempos, era un dos centros de xuntanza para as persoas da vila. Unha praza que marcaba o acontecer da localidade por medio das cafeterías e tabernas que había naquela época, a saber, o café Pizarro, o café los Angeles, a fonda América, o bar Manolito e o bar Centulle.\nNeste lugar dábanse cita persoaxes significados da vila, como, "O Chus da Pepa", presente na praza cando saían os primeiros coches de línea. "O Panchiño", picabilletes da Directa e habitual ás copas de licor café no Reixas. "O Xullo de Abral", inquedo, que sempre botaba unha parrafada con calquera persoa. "O Pepe-Lolo", barrendeiro municipal, agarrando a súa vasoira. "A Margarida dos periódicos", no seu kiosko. D. José, crego de Chantada, con aparencia de estar ben mantido e cunha voz solemne. Tamén, os taxistas, agardando polos clientes, o heladeiro e mailo limpiabotas, na percura de negocio...\nEn fin, por esta praza paseaba a xente da vila e ademais era un importante lugar de cita para amigos e coñecidos.\n Carro nº 9. "OS OUTROS FEIRANTES".\nOs oficiantes desta plataforma escenificaron unha feira-mercado na vila. Este lugar era un importante punto de encontro para falar, pasear, mirar os diferentes postos do feirón; non embargantes, tamén, era un lugar idóneo no que actuaban os carteristas e timadores; e, como non, o espacio, que se convertía para moitos en cita obrigada para probar o polvo coas amizades.\n Carro nº 10. "O FORNO. A TAFONA".\nNesta carroza, os seus oficiantes parodiaron as tarefas que se levaban a cabo nos fornos das casas do medio rural aínda non hai moitos anos.\nAntano, neste medio do habitat, cada familia cocía o seu pan dúas ou tres veces ó mes. Algúns dos seus integrantes quentaban o forno, normalmente, con leña de xestas, ata que blanqueaban as pedras de entrada, intre no que sabían que se acadara a temperatura necesaria. Logo, limpiábano da cinsa e boralla, e introducían no seu interior as pezas de masa\nNa actualidade, na comarca chantadina xa non se sementa trigo nin centeo. O pan realízase a cotío nas panaderías; non embargantes, mentres que unhas quéntano con electricidade, outras, pola contra, fano con leña. Finalmente, ímos buscar o pan ós fornos ou agardamos que nolo sirvan nas nosas casas cada día.\nÓ remate do desfile, interviu un pregoeiro, que louvou as escenificacións amosadas polos diferentes carros, así como a súa vistosidade. A continuación, déronse os premios ás carrozas gañadoras.\nPor outra banda, nas festas do Carme, ademais "do folión", houbo outra serie de actos. Así, o venres, día 26, o grupo de folk "Leilia" deu un concerto na praza da Lama das Quendas. O domingo, os nenos disfrutaron da súa festa, e dun tren que fixo continuas viaxes pola vila adiante o domingo e lúns. Este último día tivo lugar o XIV Festival de Bandas de Música na praza do Cantón, a partir das cinco e media da tarde; participaron os grupos de Betanzos, Celanova, Zamora e Chantada. O martes, moitos chantadinos acodiron á carballeira da Sombreira para participar na festa da empanada. Esta festa gastronómica comezou a celebrarse, sempre ligada ás festas patronais de Chantada, a finais do século XIX, aínda que daquela recibía o nome de "Festa da carballeira". O seu nome actual provén de mediados dos cincuenta do século pasado. Neste acontecemento, ademais da empanada, como producto específico, degustáronse, tamén, outros productos, como churrasco, polvo, tortilla etc. Asi mesmo, este acto festivo de índole gastronómica estivo amenizado por dous grupos de charangas e un de gaiteiros.\nPor outra banda, durante os días da festa, grupos de charangas e gaitas percorreron as diferentes rúas da vila, amenizando a festa. Á noite, dúas orquestras encargáronse tódolos días de deleitar ó publico ata altas horas da madrugada.


A súa obra <i>A carreta do diaño</i> reportaralle 6.500 euros | culturagalega\nFernando Llorente faise co X Premio Castelao de Banda Deseñada\nA súa obra A carreta do diaño reportaralle 6.500 euros\nBosquexos de A carreta do diaño\nA carreta do diaño é o título da obra coa que o ilustrador canario Fernando Llorente, afincado desde hai anos na Coruña, se impuxo no X Premio Castelao de Banda Deseñada. A obra, dunhas 160 páxinas en branco e negro mantén, segundo apunta o autor "un tono humorístico" e tenta xogar, a nivel gráfico, cos grises. O xurado, composto por Miguelanxo Prado, Ana Miralles e Keko Godoy co responsábel da área de Cultura da Deputación da Coruña, Xosé Regueira, como presidente, destacou deste traballo a "madurez tanto gráfica como do guión, cunha unidade de estilo perfectamente axustada á historia que conta". Do mesmo xeito, apuntou o "fino e ocorrente sentido do humor a través de situacións e diálogos divertidos, solidamente estruturados e planificados e cuns personaxes moi eficaces e ben definidos". O galardón, que inclúe a edición da obra por parte da Deputación está dotado con 6.500 euros en metálico.\nEsta é a primeira obra monográfica de banda deseñada que o autor publicará. Llorente, que fai parte do coruñés Estudio Baobab, centrou ata o de agora o seu traballo na ilustración, especialmente orientada ao mundo editorial. Ademais, ten tamén unha importante experiencia na animación que, segundo asegura "axuda moito na cuestión narrativa". O autor asegura que lle gustaría poder continuar co seu traballo no campo da banda deseñada de cara ao futuro, aínda que recoñece que "é difícil" vivir desta arte.\nO Premio Castelao de Fernando Llorente no web da Deputación da Coruña Bases do X Premio Castelao de Banda Deseñada Bosquexos de A carreta do diaño no blog de Llorente Fernando Llorente en Banda Deseñada


Proposicións non de lei aprobadas polo Pleno do Parlamento de Galicia o 26 de xuño de 2019 - Parlamento de Galicia\n- A fomentar, en colaboración coa Fegamp, a constitución de parques públicos de vivenda en alugueiro social nos concellos de menos de 20.000 habitantes, co emprego simultáneo das liñas de axudas de que dispón a Xunta de Galicia para a rehabilitación de vivendas de titularidade municipal.\n- A aumentar, en colaboración con todos os concellos de Galicia, o parque público de vivenda en alugueiro social facendo uso de todas as liñas de axudas ao investimento destinadas a vivenda de promoción pública, tanto para nova creación como para rehabilitación de vivenda de titularidade municipal, así como posta a disposición de vivendas por parte de particulares a través dos programas pertinentes”.\n“1.- O Parlamento de Galicia manifesta o seu firme apoio á Proposición de Lei Orgánica contra a ocupación ilegal e para a convivencia veciñal e a protección da seguridade das persoas e cousas nas comunidades de propietarios, rexistrada no Congreso dos Deputados o 31 de xaneiro.\n2.- O Parlamento de Galicia reclama das forzas políticas con representación parlamentaria que dean a súa aprobación a esta iniciativa normativa antiokupa, pioneira en España, por ser de interese xeral e necesaria para corrixir un grave problema social e de convivencia xerado por mor destas actividades ilegais contrarias ao dereito á propiedade e á seguridade das persoas e as cousas”.\n“O Parlamento de Galicia insta á Xunta de Galicia para que se dirixa, a través da FEGAMP, a todos os concellos de Galicia co fin de facilitar, a través dos mecanismos que estimen oportunos, a aplicación efectiva do contido dos artigos 24.7a e 39c da Lei 2/2016, do 10 de febreiro, do Solo de Galicia, no referente ás propostas que se xustifiquen pola súa calidade arquitectónica en canto ó cumprimento das condicións de edificación”.\n“O Parlamento Galego acorda demandar da Xunta de Galicia a elaboración, conforme á normativa vixente e ás directrices existentes a respecto deste tipo de actuacións, dunha proposta alternativa e sustentable para o depósito dos lodos procedentes do dragado do Lérez, de tal forma que se garanta que estes non afectarán a ningunha das rías galegas, nomeadamente a ría de Arousa”.


«Non concibimos outro xeito de falar coa clientela que non sexa en galego»\nMáis de setenta locais de Santiago, Ames e Teo ofrecen servizos e produtos coa lingua galega como referente\n17 dic 2019 . Actualizado a las 00:06 h.\nÁ presenza do galego como lingua de referencia da comarca de Compostela ben se lle pode aplicar o dito de que son todos os que están, pero non están todos os que son. A plataforma #galegoempresas é a mellor forma de comprobalo, xa que nesta iniciativa, promovida polo departamento de Normalización Lingüística de Santiago, á que se sumaron Ames e Teo, ten nestes intres setenta e sete establecemos inscritos.\nO uso do galego non é igual en todos eles, xa que a porcentaxe vai do 100 % ata o 51 %, xa que neste último caso está unha empresa de comunicación que traballa con clientela de fóra de Galicia e unha axencia de viaxes, que organiza visitas en diferentes idiomas. Iso si, todas elas teñen moi claro que o galego é a súa lingua, e por iso a usan para o seu contacto co público, aínda que despois, se cómpre, tiran doutras linguas ou recursos para comunicarse. «Nós non concibimos outro xeito de falar coa nosa clientela que non sexa usando o galego, porque temos que axudar a que a xente se sinta cómoda». Así o explica Isidro Pernas, de Multicentro Pernas, un histórico establecemento de Pontevea, no concello de Teo. No seu caso, a incorporación no programa é moi recente, e non supuxo apenas cambios no xeito de traballar para a plantilla, de quince persoas.\nEsta reflexión é moi semellante á de Katia Mera e Enrique Martínez, da tenda Legumia, que vende cultivos ecolóxicos e de proximidade en Santiago. «Apostar polo galego foi continuar coa nosa normalidade», sinala Mera, que ve un valor engadido en que o primeiro contacto co público sexa en galego, «aínda que despois te adaptes».\n«Nos traballos artísticos hai moito máis respecto por todo, tamén nas linguas»\nAdrián Cunha é fotógrafo, e desde hai ben pouco abriu en Bertamiráns o seu negocio Pixelín Photo, un nome que xa amosa a súa teima de mimar as orixes, xa que pixelín era o alcume que tiña canda neno, e que hoxe o define no seu traballo. Cando decidiu dar o salto e alugar oficina profesional preto da súa casa tiña claro que o galego seguiría sendo a súa ferramenta para a fala.\n«Fago facturas e orzamentos sempre en galego, aínda que vaian para fóra, e nunca tiven problemas con ningún cliente», afirma. Tamén recoñece que «nos traballos artísticos hai moito máis respecto por todo, tamén nas linguas».\nArchivado en: Teo Ames Normalización lingüística


Fitur celebrarase a finais de maio - NH Diario\nInicio España Fitur celebrarase a finais de maio\nFitur celebrarase a finais de maio\nFitur, a Feira Internacional de Turismo más importante de España, celebrarase a finais do mes de maio. Así o confirmou Reyes Maroto, ministra de Turismo, incidindo en que o obxectivo será impulsar con forza un sector afogado. Unha cita que pode ser o punto de inflexión necesario para salvar a campaña de verán, sempre que a situación sanitaria o permita. Maroto resaltou ademais que “sen turismo non haberá recuperación ou será máis lenta”, polo que apostou por un turismo “de calidade e seguro” e animou e apoiou ao sector, que “o está pasando moi mal”.\nArtigo anteriorO G7 solicita fondos para a vacinación global\nArtigo seguinteO vento e as chuvias deixan máis de 200 incidencias en Galicia


A Xunta leva investidos máis de 300.000 euros nas cinco casas de acollida de Galicia durante o ano 2015 | Creando Tu Provincia\nA Xunta leva investidos máis de 300.000 euros nas cinco casas de acollida de Galicia durante o ano 2015\n21 agosto, 2015 21 agosto, 2015 Redacción CTP\t2015, A Xunta leva investidos máis de 300.000 euros, cinco casas de acollida de Galicia durante\nA Xunta de Galicia, a través da súa Vicepresidencia, leva investido este ano un total de 307.000 euros nas casas de acollida de mulleres vítimas da violencia de xénero que existen nas cidades da Coruña, Lugo, Ourense, Ferrol e Culleredo.\nEstas cinco casas conforman, xunto ao Centro de Emerxencias de Vigo, a ‘Rede Galega de Acollemento’ e desde hai anos o Goberno galego colabora con elas a través dunha serie de convenios para financiar os seus gastos correntes. Os cinco convenios deste ano ascenderon a 232.000 euros.\nAdemais este ano, como novidade, a Secretaría Xeral de Igualdade decidiu destinar parte dos fondos FEDER que recibe a colaborar coas casas de acollida da Coruña, Lugo, Ourense e Ferrol, a través de catro novos convenios de colaboración para o mantemento, equipamento e acondicionamento destes centros. Estas axudas foron de 75.000 euros.\nO pasado semestre residiron sucesivamente nos cinco centros de acollida que conforman a Rede Galega de Acollemento un total de 97 persoas: 51 mulleres e 46 menores. Isto representa un nivel de ocupación media do 56 por cento no período que vai do 1 de xaneiro ao 30 de xuño de 2015.\nA colaboración da Xunta vén motivada pola importancia destes centros municipais á hora de ofrecer recursos especializados de acollida, atención e recuperación ás mulleres que sofren violencia de xénero e aos menores que teñen ao seu cargo. Estes centros ofrécenlles un lugar de referencia a onde acudir, recibindo por parte de profesionais unha atención integral que vai dende a psicolóxica á sociolaboral, pasando pola xurídica ou a educativa.\nA ‘Rede Galega de Acollemento’ complementase coas vivendas de seguridade para mulleres vítimas de explotación sexual e trata e polo Centro de Recuperación Integral para mulleres que sofren violencia de xénero, que abriu a Xunta de Galicia xa hai máis dun ano. Ademais, O Goberno autonómico tamén colabora cos concellos no mantemento dos Centros de Información á Muller (CIM) e financiando programas de promoción da Igualdade, da conciliación e da prevención da violencia.\n← Valdeorras presentó 11 propuestas para el programa ciudadano de PODEMOS\nO Centro de Operacións da Conservación de Estradas Autonómicas na provincia de Ourense estará operativo este outono →


Biblioxosepichel: Estreamos as RECOMENDACIÓNS LECTORAS! NOA e CARLA 3º A\nEstreamos as RECOMENDACIÓNS LECTORAS! NOA e CARLA 3º A\nOla a tod@s querid@s lector@s!\nHoxe presentámosvos en primicia unha nova canle onde podedes recomedar aos vosos compañeiro@s os libros que ledes durante este curso. Son moitos os libros que temos na nosa biblioteca, e as veces costa un pouco escoller cal imos levar para a nosa casiña. Pero, cal é mellor maneira de que os nosos compañeir@s recoméndennos que libro gusta máis?\nPois xa temos a solución! Creamos un noticiario onde eles e elas mesmos nolo contan!\nEstreamos co primeiro video da man de Noa e Carla de 3º A, en recompensa a tódolos libros que levan lidos durante o curso. Son unhas campionas lectoras! E como recompensa son elas as encargadas de arrincar con este novo proxecto! Esperamos que vos guste moito!\nSeguide así campionas!!\nA MELLOR AVENTURA É A QUE COMEZA CUN LIBRO! Vémonos pola biblio!\nPublicado por Música en 20:12\nEtiquetas: abril: actualidade primaria, recomendaciónslectoras, vídeos


Airiños de Caldelas, entre as formacións musicais que animarán o Día de San Martiño en Ourense\nInicio/Última hora/Airiños de Caldelas, entre as formacións musicais que animarán o Día de San Martiño en Ourense\nOs percorridos dos 13 grupos e dos cabezudos sairán ás 12 e ás 18 horas deste mércores 11 de novembro, en diferentes zonas\nAiriños de Caldelas.\nEste mércores 11 de novembro a cidade de Ourense celebrará dun xeito especial a festividade do seu patrón, San Martiño, cunha serie de espectáculos musicais de rúa e cabezudos, organizados dende a Concellería de Cultura. As actuacións das 13 formacións musicais entre as que figuran Airiños de Caldelas (Castro Caldelas) serán itinerantes para evitar aglomeracións, así como chegar á maior parte das zonas da cidade.\nCada un dos percorridos terá saídas ás 12 e ás 18 horas, e o percorrido da zona centro contará, ademais, coa presenza dos nove cabezudos, nos barrios da Ponte, O Couto, Mariñamansa/ A Cuña, Cidade Vella, Centro e Barrocás.\nO programa completo pódese consultar aquí:\nPrograma San Martiño 2020 Ourense\nA Rúa airiños Caldelas comarca noticias O Barco Ourense provincia san martiño Valdeorras


Como personalizar os teus correos de divulgación para obter respostas máis positivas Martech Zone\nTodos os comerciantes saben que os consumidores actuais queren unha experiencia personalizada; que xa non se conforman con ser un número máis entre miles de rexistros de facturación. De feito, a empresa de investigación McKinsey estima que a creación dun experiencia de compra personalizada pode aumentar os ingresos ata un 30%. Non obstante, aínda que os comerciantes poden facer o esforzo para personalizar as súas comunicacións cos seus clientes, moitos deixan de adoptar o mesmo enfoque para as súas perspectivas de divulgación por correo electrónico.\nSe os clientes buscan personalización, pódese supor razoablemente que os influencers, bloggers e propietarios de sitios web buscarán unha experiencia similar. A personalización parece unha solución sinxela para mellorar a taxa de resposta, non? Claro. Pero a personalización no alcance do correo electrónico é moi diferente á personalización no mercadotecnia para consumidores, e é por iso que algúns comerciantes poden non ver claros éxitos.\nNa mercadotecnia de consumo, é probable que os comerciantes segmentasen os seus contactos e creasen unha pequena selección de correos electrónicos para atraer a todos os destinatarios dese grupo. Non obstante, nas campañas de divulgación a segmentación do grupo non é suficiente. As parcelas deben ser personalizadas a un nivel máis individual para ter os efectos desexados e óptimos e isto, por suposto, significa que hai necesidade de investigación de alto nivel.\nA importancia da investigación na divulgación\nPode ser bastante desafiante, por non dicir imposible, personalizar con éxito un ton sen ter investigado en profundidade antes. A investigación é esencial, especialmente nun momento no que o ex xefe de spam web de Matt Matt Cutts está a discutir que o blogueo convidado convértese nun "máis e máis práctica de spam'. Os blogueiros buscan máis; para as persoas que realmente se esforzaron en escoitar as súas ideas.\nNon obstante, a "investigación", neste caso, non se trata só de coñecer o nome de alguén e de poder recordar o título dunha publicación recente do blog; trátase de afondar nos hábitos en liña do seu destinatario, as súas preferencias e os seus gustos nun intento de involucrarse ... sen parecer demasiado como un acosador de internet, por suposto.\n4 xeitos de personalizar os teus correos electrónicos con investigación\nCando se trata de divulgar e facer unha forte e valiosa primeira impresión, é esencial que os comerciantes non caian na trampa de facer común erros de mercadotecnia por correo electrónico. Os lanzamentos personalizados poden ser difíciles de acertar, pero estes 4 consellos para personalizar os correos de divulgación poden mellorar as posibilidades de éxito:\nPersonaliza a túa liña de asunto - O primeiro lugar para comezar é co asunto do correo electrónico. A investigación demostra que unha liña de tema personalizada pode aumentar as tarifas de apertura nun 50%, pero cal é a mellor forma de engadir un toque de personalización á cabeceira? Neste caso, trátase máis de personalización emotiva que de personalización directa. Simplemente engadir o nome do destinatario á liña de asunto non o cortará. De feito, esta pode ser unha práctica prexudicial xa que se converteu rapidamente nunha táctica habitual que empregan as empresas que envían correos electrónicos de venda non solicitados. Pola contra, intente centrarse no lado emotivo das cousas; orientación de intereses. Xire ideas de contido para atender o nicho do destinatario e lembre: o dúas primeiras palabras de calquera tema son os máis importantes. Fonte da imaxe: Neil Patel\nIdentificar outras posibilidades de personalización - A liña de asunto non é o único lugar onde é posible engadir un toque de personalización a unha cancha. Considera se hai algunha outra oportunidade para personalizar o teu ton para participar mellor co destinatario. Agora é o momento de quedarnos atrapados na investigación. Por exemplo, realmente non hai ningunha preferencia universal sobre o tipo de contido. Mentres algúns prefiren ver artigos, outros prefiren infografías e outras visualizacións de datos, algúns prefiren imaxes e vídeos, outros prefiren un formato máis de prensa. Que lle gusta ao destinatario? Por suposto, as ligazóns incluídas na cancha ao seu propio traballo deben ser relevantes para os intereses do destinatario e intentar incorporar algunhas das súas propias palabras e ton de voz no seu contido. Fonte da imaxe: Criminalmente prolífico\nVaia por riba e máis alá - Ás veces, os consellos 1 e 2 só non son suficientes para ofrecer aos clientes potenciais unha experiencia totalmente personalizada. Pode ser necesario ir máis alá para destacar realmente. Considere facer referencia a publicacións relevantes en blogs aos que o destinatario se referiu directamente no pasado ou incluso referirse ás publicacións do seu propio blog nun esforzo por relacionar os seus puntos de vista coas súas ideas. Quizais incluso faga recomendacións para outras fontes que poidan estar interesadas en función dos seus comportamentos e accións en liña. Se o destinatario usa moitas imaxes para dar a coñecer o seu punto de vista, imite isto no terreo de xogo. O uso de capturas de pantalla relevantes, por exemplo, pode obrigar ao destinatario a prestar unha maior atención.\nAproveita ao máximo as ferramentas dispoñibles - Non se pode negar que a personalización para cada destinatario individual, en oposición á personalización para listas de clientes segmentadas, leva moito esforzo para o que moitos comerciantes simplemente non teñen tempo. Isto non significa que os lanzamentos de correo electrónico non se poidan personalizar. De feito, os correos electrónicos pódense personalizar mediante ferramentas de mercadotecnia que automatizan moitos aspectos do proceso. Estas ferramentas poden axudar a identificar os intereses dos blogueiros a través da análise de contido, así como realizar un seguimento das comunicacións entrantes e saíntes para que os comerciantes poidan referirse de xeito rápido e sinxelo ás conversas anteriores. Nalgúns casos, é necesario facer uso destas ferramentas dispoñibles para garantir que a campaña de divulgación siga funcionando sen problemas.\nAtopar o equilibrio axeitado\nO último consello útil anterior, aínda que é beneficioso, abre unha gran lata de vermes. A personalización é unha cousa moi única e individual, e formar unha forte relación de home a home moitas veces non se pode lograr con éxito só mediante a automatización. Atopar o equilibrio correcto entre a entrada manual e a automatización suplementaria é clave para crear presentacións personalizadas que inspiran, participan e converten.\ntags: correo electrónicoContido de correo electrónicodivulgación por correo electrónicopersonalización de correo electrónicolanzamento do correo electrónicodivulgaciónpr correo electrónicopr divulgaciónpr tonodivulgación das relacións públicascampo de relacións públicas\nAntonija é especialista en mercadotecnia en Internet en Point Visible, unha axencia de mercadotecnia que ofrece servizos de creación de ligazóns e mercadotecnia dixital. Ten un gran interese no mercadotecnia dixital e un punto de deseño gráfico. Nunca está cansa de buscar novas inspiracións, escoitar a súa música favorita e crear ilustracións dixitais.


O Concello súmase á campaña ‘Galicia Emprega’ de Clece en Ferrol coa firma dun protocolo para a busca de preto de 300 novos empregados\nO alcalde, Ángel Mato, visitou esta mañá o autobús da empresa, que elixiu a cidade para iniciar o percorrido pola comunidade autonómica co fin de recabar candidatos para ocupar postos de mantemento e limpeza, axuda no fogar, psicólogos, monitores e servizos loxísticos, entre outros. En Ferrol cubríronse todas as citas para entrevistas, en total 160. Destacou “o intenso labor” que desenvolve o Concello para “avanzar na inserción laboral dos colectivos vulnerables” a través da formación que se imparte no Centro municipal de Emprego, polo que no último mes pasaron preto de 200 persoas\nO Concello de Ferrol sumouse á iniciativa ‘Ruta Galicia Emprega’ da empresa Clece pola que un autobús acondicionado con espazos para desenvolver entrevistas laborais vai percorrer seis municipios da comunidade autónoma para seleccionar persoal que cubra un total de 280 postos de traballo en Galicia para os servizos que presta a empresa—mantemento e limpeza, axuda no fogar, psicólogos, monitores e servizos loxísticos, entre outros—. O autobús comezou o percorrido esta mañá en Ferrol, e desde as 10 ata as 17 horas vanse desenvolver un total de 160 entrevistas, todas as dispoñibles.\nO alcalde de Ferrol, Ángel Mato, e o delegado de Clece en Galicia, Alberto Domínguez, formalizaron esta mañá xunto ao autobús, estacionado na Praza de España, o protocolo de colaboración entre o Concello e Clece para desenvolver a iniciativa, cuxo obxectivo no caso de Ferrol é “promover a inserción laboral especialmente entre as persoas máis vulnerables”, anunciou o rexedor. Tras a firma do protocolo o alcalde, acompañado polas concelleiras de Benestar Social e de Emprego, Eva Martínez Montero e María Teresa Deus, respectivamente, visitaron o autobús.\nMato destacou “o intenso labor” que desenvolve o Concello para “avanzar na inserción laboral dos colectivos máis vulnerables da cidade” a través de accións como os cursos formativos que se imparten no Centro municipal de Emprego. No último mes pasaron por el preto de 200 persoas entre as distintas liñas de formación. Neste punto o alcalde sinalou que “este obxectivo é compartido con Clece”, a empresa que na actualidade presta o Servizo de Axuda no Fogar do Concello de Ferrol e que en Ferrol ten empregados a máis de 500 persoas. Pola súa banda, Domínguez agradeceu ao alcalde de Ferrol que o Concello “sexa parte activa deste proxecto” e indicou que o percorrido rematará o día 18 en Ourense.


A EMMeD de Ribadeo retoma este xoves o programa Musiqueando polas parroquias |\nHome Cultura A EMMeD de Ribadeo retoma este xoves o programa Musiqueando polas parroquias\nRibadeo, 22 de xuño de 2021. A Escola Municipal de Música e Danza de Ribadeo retoma este curso o programa Musiqueando polas parroquias, que dera comezo antes da pandemia. Esta semana chegará ao Círculo Habanero de A Devesa. Será o xoves, 24 de xuño, ás 20:00 horas.\nO responsable da EMMeD, Hugo García, explica que “continuando cun dos principais obxectivos do centro, que é ser motor sociocultural do concello, a escola vén de programar unha pequena actuación na Devesa, para que as persoas que non residen no casco ribadense, e lles poida resultar máis complicado asistir ás actividades que a EMMeD habitualmente programa, as poidan coñecer máis de cerca. Será unha mostra do traballo que leva feito ao longo do curso unha parte do alumnado do centro”.\nGarcía sinala que “nos vindeiros cursos escolares faremos outras quendas de actuacións nas parroquias restantes”.\nPor outra banda, o responsable da EMMeD, subliña que “decidiuse ao igual que en Nadal, por precaución e dadas as restricións actuais de aforo, non celebrar o Festival de Fin de curso. A sabendas de que este festival é un dos que máis éxito ten tanto entre o alumnado coma entre o público, publicarase o día 26 de xuño, tanto na páxina web da EMMeD coma nas redes sociais, un festival virtual que diferentes especialidades gravaron ao longo destas semanas”.\nHugo García engade que “desde a Escola queremos agradecer a toda a comunidade educativa o esforzo e a implicación neste curso tan complicado. Así mesmo, resaltar unha vez máis, o apoio incondicional que desde a Concellaría de Ensino se brinda á EMMeD”.


Surf Casting Masters: DETENIDO UN FURTIVO CON FUSIL EN EL XUVIA\nDETENIDO UN FURTIVO CON FUSIL EN EL XUVIA\nNo día de onte, nun operativo no que participaron dando apoio e proporcionando información membros da Sociedade de Caza e Pesca Xubia, foi identificado e denunciado un furtivo que se atopaba pescando furtivamente con artes de pesca submarina no Río Xúbia.\nA hora da denuncia foi aproximadamente as 11:30 h.\nO lugar do apreixamento foi a zona da Ponte de Vieiras, situada na Parroquia de Pedroso, concello de Narón (A Coruña)\nNo momento de darlle o alto, o furtivo portaba un completo equipo de buceo con traxe de neopreno, sistemas de iluminación de gran potencia, gafas de bucear e fusil de pesca submarina. Estes dous últimos elementos foron arroxados no río durante a persecución posterior e no momento de redactar este comunicado a gardería está a buscalos no fondo do cauce fluvial.\nDecomisouselle tamen unha bolsa de rede, que si ben no momento da retención non contiña peixes, non é aventurado supoñer que foron arroxados ó río durante a persecución.\nLogo da persecución nocturna relatada, foi retido este suxeito para a sua identificación, que foi efectuada por axentes do corpo de Policía Nacional da comisaría de Ferrol-Narón, que se presentaron na zona.\nReseñar que o individuo en cuestión (coñecido nos ambientes de pesca como Couce) é segundo fontes de Medio Rural un vello coñecido da gardería de varios ríos galegos entre os que se atopan o Eume(de onde é nativo), o Mandeo e o Lambre. Asemade foi tamen denunciado en varios ríos asturianos por esta practicas furtivas.\nA nosa noraboa á gardería de Medio Rural, que non escatimou en medios e rapidez de actuación pola captura deste peligroso depredador fluvial.\nEsta felicitación faise extensiva ós socios que diron cobertura loxística e información para poñer fora de circulación a este perigoso delincuente medioambiental.\nPoñer de enfase que estes comportamentos aparte de ser moralmente censurables, están considerados falta moi grave na lexislación de pesca fluvial. Por outro lado consideramos que o feito denunciado sería constitutivo de delicto medioambiental por perpetrarse en época de veda.\nFinalmente poñer de manifesto, que esta sociedade fará todo o posible por desterrar estes comportamentos do cauce do Río Xubía, colaborando totalmente coa gardería para este fin.